text: Jakob Ankersen sender Esbjerg videre i Europa
  25 juli 2014 kl. 04.43
  Esbjerg er klar til tredje runde af kvalifikationen i Europa League efter samlet sejr over FC Kairat Almaty.
   
  Det var hverken imponerende eller prangende. Men det var nok til at gå videre i Europa, da Esbjerg på hjemmebane slog FC Kairat Almaty med 1-0.
  Samlet vandt Esbjerg 2-1 over kasakherne, efter at det første opgør var endt 1-1. Dermed er Esbjerg klar til tredje runde af kvalifikationen til Europa League.
  Jakob Ankersen bragte Esbjerg foran 1-0 efter 38 minutter, da han med en kølig afslutning udnyttede et koks i udeholdets forsvar.
  I tredje runde af Europa League-kvalifikationen skal Esbjerg nu møde den polske klub Ruch Chorzow, som torsdag spillede 0-0 ude mod FC Vaduz fra Liechtenstein. Samlet vandt polakkerne 3-2.
  